**Indiferent de vreme**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cocori împăturesc în mare grabă

O vară dezmățată cum n-a fost

De multă vreme și mirați se-ntreabă

Când vor ști oare timpul pe de rost

Să nu li se destrame calendarul

În nopțile de august, mult prea reci,

Traseul vechi să nu-l mai schimbe-acarul

Când trec spre sud în grupuri mari cubelci.

Eu te aștept indiferent de vreme,

Pe murgul tău cu aripi, să revii

În burgul mic atunci când ploaia cerne

Sub felinare sparte nostalgii.

- Se-alintă vântul în castani şi dorul

Aleargă prin ogradă ne-nșeuat,

Cocorii nu opresc la semaforul

Din colţul străzii mele. Îmbufnat

Ceasornicul măsoară-n lung odaia,

Dar timpul trece leneş, ca şi cum

N-ar asculta în pieptul meu bătaia

Migraţiilor reci. Abia acum,

Indiferent de vremea ce-mi condamnă

La tinereţe sufletul bătrân,

Cu preţul unei vieţi plătesc o toamnă

La pieptul tău o noapte să rămân.

Ioan Grigoraș Liliana Trif